18 | November | 2011 | Bileam se Donkie
Lisensie kry flashbacks
Posted on November 18, 2011 by Ewald Schmidt
Ek sit nou hier by die toetswerf en kyk, terwyl Matriekmerrie haar eerste amptelike bestuursles kry. Sy moet gedurende Desember haar eerste en hopenlik enigste toets slaag om op haar eie te mag bestuur.
Op die oomblik sukkel die instrukteur om haar daardie tru teen 90 grade in die paaltjies in te leer. Eish, hier lê nog baie werk voor!
Ek het kort na my 18e verjaardag my lisensie vir motor gekry, dit was vir my 'n lewensbelangrike saak.
Op universiteit moes ek my groot motorfiets lisensie kry. Leerlinglisensies word al hoe makliker hoe langer jy met ander voertuie reeds op die pad is. Toe ek vir my lisensie gaan daar by Bloemfontein se Hamilton toetsgronde, het ek dit baie gelukkig getref. Net voor my het 'n Sotho dame die spietkop spierwit geskrik afgelaai met 'n Kode 10 voertuig,toets duidelik gedop. Ek wonder nog steeds wat het daar gebeur.
Die spietkop kom bewend na my kant toe gestap, clipboard in die hand. "Boetie, kan jy hierdie ding bestuur?" Vra hy met 'n bars stem. Ek skud entoesiasties my kop op en af. Die omie sê: "bewys dit. As jy tot by daardie stopstraat kan ry, omdraai en lewendig terugkom, skryf ek jou lisensie sommer dadelik uit.". Ek lewe nog, so ek is groot dank aan daardie Sotho dame verskuldig! Dit was soveel makliker as my karlisensie!
Die volgende jaar het ek ook my Kode 10 daar gaan doen, om soos baie ander studente my brood en botter te verdien met busbestuur.
Maar daardie oorspronklike vrees om 'n paaltjie te stamp, en gedop te word, het steeds met my gebly.